ET Euroopa Liidu Teataja C 209/47

24. mail 2010 esitatud hagi — Poola versus komisjon

(Kohtuasi T-241/10)

()

2010/C 209/71

Kohtumenetluse keel: poola

Pooled

Hageja: Poola Vabariik (esindaja: M. Szpunar)

Kostja: Euroopa Komisjon

Hageja nõuded

— tühistada komisjoni 11. märtsi 2010. aasta otsus 2010/152/EÜ, mille kohaselt Euroopa Liidu rahastamine ei kata teatavaid kulutusi, mida liikmesriigid on teinud Euroopa Põllumajanduse Arendus- ja Tagatisfondi (EAGGF) tagatisrahastu, Euroopa Põllumajanduse Tagatisfondi (EAGF) ja Maaelu Arengu Euroopa Põllumajandusfondi (EAFRD) raames (teatavaks tehtud numbri K(2010) 1317 all) (1) osas, milles selles arvatakse ühenduse rahastamise alt välja Poola Vabariigi akrediteeritud makseasutuse makstud summad 279 794 442,15 Poola zlotti ja 25 583 996,81 eurot;

— mõista kohtukulud välja komisjonilt.

Väited ja peamised argumendid

Vaidlustatud otsus näeb ette finantskorrektsiooni aastatel 2005 ja 2006 põllumajanduslike maatükkide identifitseerimise ja kontrolli süsteemis esinevate vigade eest, mis seisnevad selles, et põllumajanduslike maatükkide identifitseerimissüsteem ei olnud lõplikult vektoriseeritud, aktsepteeriti maksete jaoks abikõlbmatuid maatükke, kõrge veamääraga piirkondades viidi läbi liiga vähe kohapealseid kontrolle (Województwo opolskie) ning õigusnorme kohaldati tahtlike rikkumiste korral puudulikult.

Hageja seab väidetud vigade esinemise kahtluse alla ning esitab vaidlustatud otsusega seoses järgmised hagiväited.

Esiteks väidab ta, et rikutud on määruse (EÜ) nr 1258/1999 (2) artikli 7 lõike 4 punkti 1, määruse (EÜ) nr 1290/2005 (3) artikli 31 lõiget 1 ja dokumendis VI/216/93 kindlaks määratud suuniseid, kuna ebaõige faktiliste asjaolude tuvastamise ja õigusliku tõlgenduse tõttu tehti finantskorrektsioon, kuigi Poola ametiasutused tegid kulutusi kooskõlas Euroopa Liidu eeskirjadega.

Tegelikult ei ole ühtegi finantskorrektsiooni aluseks olevatest väidetavatest vigadest tehtud ning vaidlustatud otsusega Euroopa Liidu rahastamise alt välja jäetud kulutused olid tehtud kooskõlas Euroopa Liidu eeskirjadega.

Poolas aastatel 2005 ja 2006 kohaldatud põllumajanduslike maatükkide identifitseerimissüsteem oli täielikult kooskõlas määruse (EÜ) nr 1782/2003 (4) artikli 20 ja määruse (EÜ) nr 796/2004 (5) artikli 6 nõuetega; see läks mitmes aspektis neist nõuetest oluliselt kaugemale ning tagas Euroopa Liidu finantshuvide range kaitse.

Aastatel 2005 ja 2006 kohaldatud siseriiklikud menetlused lubasid tõhusalt ja objektiivselt tuvastada, kas taotluse esitaja tegutses maksete saamiseks maatükkide liialdatud suuruse esitamisel tahtlikult või mitte, kuna need nägid kahtluse korral ette kohtuotsuse eelduse ja järgisid süütuse presumptsiooni põhimõtet.

Maatükkide osas maksete heakskiitmine toimus vastavalt maatükkide abikõlblikkusele, kuna ühinemisakti kohaselt on maatükki abikõlblikkuse eelduseks, et see oli 30. juunil 2003 heades põllumajandustingimustes, samas kui maatükki hoidmine heades põllumajandus- ja keskkonnatingimustes kontrolli päeval ei ole selle maatüki abikõlblikkuse eeldus, vaid tingimus, mille täitmata jätmise korral vähendatakse makse summat.

Województwo opolskies 2005. aastal teostatud kohapealsete kontrollide arv vastas määruse (EÜ) nr 796/2004 artikli 26 tingimustele.

Teiseks väidab hageja, et rikutud on määruse (EÜ) nr 1258/1999 artikli 7 lõike 4 punkti 4 ja määruse (EÜ) nr 1290/2005 artikli 31 lõiget 2, dokumendis VI/5330/97 kindlaks määratud suuniseid ning proportsionaalsuse põhimõtet, sest korrektsioon on äärmiselt suur võrreldes ohuga tekitada Euroopa Liidu eelarvele kahju.

Isegi kui Poola ametiasutuste kehtestatud kontrolli- ja sanktsioonisüsteemis esinevad teatavad vead, mis ei ole küll nii, on need vead nii vähese tähtsusega, et liidu eelarvele kahju tekkimise oht puudutaks palju väiksemat summat kui komisjoni poolt vaidlustatud otsuses tehtud korrektsioon. See puudutab eelkõige komisjoni teostatud korrektsiooni suurust, kuna väidetavalt ei ole põllumajanduslike maatükkide identifitseerimissüsteem täielikult vektoriseeritud ning 2005. aastal ei viidud Województwo opolskies läbi piisavalt kohapealseid kontrolle.

(1) ELT L 63, lk 7.

(2) Nõukogu 17. mai 1999. aasta määrus (EÜ) nr 1258/1999 ühise põllumajanduspoliitika rahastamise kohta (EÜT L 160, lk 103; ELT eriväljaanne 03/25, lk 414).

(3) Nõukogu 21. juuni 2005. aasta määrus (EÜ) nr 1290/2005 ühise põllumajanduspoliitika rahastamise kohta (ELT L 209, lk 1).

(4) Nõukogu 29. septembri 2003. aasta määrus (EÜ) nr 1782/2003, millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks ning muudetakse määruseid (EMÜ) nr 2019/93, (EÜ) nr 1452/2001, (EÜ) nr 1453/2001, (EÜ) nr 1454/2001, (EÜ) nr 1868/94, (EÜ) nr 1251/1999, (EÜ) nr 1254/1999, (EÜ) nr 1673/2000, (EMÜ) nr 2358/71 ja (EÜ) nr 2529/2001 (ELT L 270, lk 1; ELT eriväljaanne 03/40, lk 269).

(5) Komisjoni 21. aprilli 2004. aasta määrus (EÜ) nr 796/2004, millega kehtestatakse nõukogu määruses (EÜ) nr 1782/2003 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks) ette nähtud nõuetele vastavuse, toetuse ümbersuunamise ning ühtse haldus- ja kontrollisüsteemi rakendamise üksikasjalikud reeglid (ELT L 141, lk 18, ELT eriväljaanne 03/44, lk 243).